Diari Oficial de la Generalitat Valenciana


Sumari del DOGV 3586, del 20-09-1999 (1999/8010)

ORDRE de 10 de setembre de 1999, de la Conselleria de Benestar Social, per la qual es convoca una beca per a la realització de pràctiques professionals de mitjans de comunicació social.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3586

Data del DOGV
:   20-09-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/8010


Data del document
:   10-09-1999

Organisme emissor
:   Conselleria de Benestar Social

Tipus de document
:   Ordre

Descriptors 

:   * mitjà de comunicació
    * ajuda pública
    * assignació per estudis
    * suport econòmic
    * professió de la comunicació

ORDRE de 10 de setembre de 1999, de la Conselleria de Benestar Social, per la qual es convoca una beca per a la realització de pràctiques professionals de mitjans de comunicació social. [1999/M8010]
  
La Conselleria de Benestar Social, en el marc de la política dirigida a la millora i especialització d'estudiants universitaris, convoca la concessió d'una beca perquè puguen accedir a la realització de pràctiques professionals, en les seues distintes especialitats, dins de l'àmbit de l'administració pública.
  
Aquesta actuació es troba inclosa en els objectius i activitats del programa 311.10 Direcció i Serveis Generals, i existeix suficient consignació pressupostària en el pressupost de la Generalitat Valenciana per a l'exercici de 1999.
  
En virtut de les facultats que em confereixen el Decret 93/1999, de 30 de juliol, pel qual s'aprova el Reglament Orgànic i Funcional de la Conselleria de Benestar Social, i l'article 35 de la Llei de la Generalitat Valenciana 5/1983, de 30 de desembre, de Govern Valencià i segons allò que s'ha establit en el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Primer
  
Procedir a la convocatòria d'un concurs públic per a la concessió d'una beca per a la realització de practiques professionals de mitjans de comunicació, en la Conselleria de Benestar Social.
  
Segon
  
Aprovar les bases que s'adjunten com a annex I d'aquesta ordre, per les quals ha de regir-se aquesta convocatòria.
  
Tercer
  
La dotació econòmica de la beca se sufragarà a càrrec de la línia 402/000/99 del programa pressupostari 311.10, Direcció i Serveis Generals, dels vigents pressupostos de la Generalitat Valenciana per a l'exercici 99, per un import total màxim de sis-centes mil pessetes (600.000 PTA).
  
Quart.
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Cinqué
  
Aquesta ordre esgota la via administrativa i en contra seua podrà interposar-se recurs contenciós administratiu, en el termini de dos mesos comptadors des de l'endemà de la seua publicació, davant del Tribunal Superior de Justícia de la Comunitat Valenciana, segons allò que s'ha previst en els articles 10, 1 j i 46 de la Llei 29/1998 de 13 de juliol, reguladora de la dita jurisdicció. Així mateix cabrà recurs potestatiu de reposició, davant de la consellera de Benestar Social, en el termini d'un mes comptador a partir de l'endemà que es produïsca aquella publicació, segons allò que s'ha previst en els articles 107 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 10 de setembre de 1999
  
La consellera de Benestar Social,
  
CARMEN MAS RUBIO
  
ANNEX I
  
Bases de la convocatòria per a la concessió d'una beca, per a la realització de pràctiques professionals de mitjans de comunicació en la Conselleria de Benestar Social
  
Primera. Objecte
  
La beca té per objecte la formació complementària, la millora i l'especialització de llicenciats en Ciències de la Informació, branca de Periodisme, en l'àmbit de l'administració pública.
  
Segona. Nombre de beques i requisits dels sol·licitants
  
Es convoca una beca, destinada a llicenciats en Ciències de la Informació, branca de Periodisme, en l'àmbit de l'administració pública.
  
Tercera. Dotació, duració i pagament de les beques
  
La dotació de la beca és de cent cinquanta mil pessetes (150.000 PTA) brutes mensuals, i l'import total de la beca és de sis-centes mil pessetes (600.000 PTA).
  
El període de gaudi de la beca finalitzarà el 31 de desembre de 1999. No obstant això, el dit període podrà prorrogar-se a l'exercici pressupostari del 2000 i fins un màxim de 12 mesos, inclòs el període de pròrroga, sempre que existisca consignació pressupostària en l'exercici del 2000.
  
L'import de la beca s'abonarà mensualment, amb un certificat previ del secretari general de la Conselleria de Benestar Social, amb un informe previ del cap del Gabinet de Premsa de la Conselleria de Benestar Social, de la bona marxa de l'activitat objecte de la beca.
  
Quarta. Titulació exigida
  
Els aspirants hauran d'estar en possessió del títol universitari de llicenciat en Ciències de la Informació, branca de Periodisme, al final del termini de presentació de sol·licituds.
  
Cinquena. Formalització de sol·licituds
  
Els impresos de sol·licitud (annex II) estaran a disposició de les persones interessades en el Registre General de la Conselleria de Benestar Social (passeig de l'Albereda 16, de València). Els candidats hauran de presentar-lo en el mateix registre general o tramitar-lo per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i formalitzar, junt amb la fotocòpia compulsada del document nacional d'identitat (DNI), la següent documentació:
  
A. Currículum, en el qual es faran constar les dades personals, data, lloc de naixement, domicili actual, telèfon i una foto mida carnet del sol·licitant.
  
B. Fotocòpia compulsada del títol acadèmic.
  
C. Declaració jurada de no tenir concedida qualsevol altra beca o ajuda que poguera concedir-se per a la mateixa o semblant activitat i d'estar al corrent en les seues obligacions fiscals.
  
D. Qualssevol altres documents que acrediten la possessió de títols, cursos, conferències, mèrits docents, d'investigació o experiència professional que es desitgen al·legar.
  
Sisena. Termini de presentació de les sol·licituds
  
El termini de presentació de les sol·licituds serà de 15 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
Setena. Selecció
  
Per a l'examen de les sol·licituds de beques es constituirà una comissió avaluadora, que elaborarà les oportunes propostes d'adjudicació, en el termini d'un mes des de la finalització del termini de presentació de sol·licituds. La dita comissió estarà composta pels següents membres:
  
- El cap del Gabinet de Premsa de la Conselleria de Benestar Social.
  
- La cap de Servei de Gestió Administrativa i Personal de la Conselleria de Benestar Social.
  
- Un tècnic/a del Gabinet de Premsa de la Conselleria de Benestar Social
  
La Conselleria de Benestar Social es reserva la facultat de deixar deserta totalment o parcialment, l'adjudicació de la beca convocada i d'interpretar el contingut d'aquestes bases.
  
La selecció dels becaris estarà donada per la puntuació obtinguda per l'aplicació del següent barem:
  
A) Coneixements de valencià: un màxim de 2 punts en funció dels nivells de coneixement del valencià establits per la Junta Qualificadora de Coneixements de Valencià, d'acord amb la següent escala:
  
- Nivell oral 0,25 punts.
  
- Nivell elemental 0,75 punts.
  
- Nivell mitjà 1,50 punts.
  
- Nivell superior 2 punts.
  
B) Realització de cursos, seminaris, conferències, mèrits d'investigació o professionals relacionats amb l'objecte de la beca que s'adjunten: fins un màxim de 2 punts.
  
C) Experiència professional desenvolupada en les administracions públiques: fins un màxim de 2 punts.
  
D) Entrevista: fins un màxim de 3 punts. En l'entrevista es valorarà l'experiència professional i els coneixements de l'administració autonòmica.
  
No es valorarà cap mèrit que no estiga degudament documentat. La comissió avaluadora podrà establir, si s'escau, una puntuació mínima per a poder accedir a la fase d'entrevista, a la vista de les sol·licituds presentades.
  
Finalitzat el procés selectiu, la comissió elaborarà una proposta de concessió de beca que contindrà la relació de beneficiaris i una borsa de reserva prioritzada, en funció de la puntuació obtinguda, per a ocupar les vacants que puguen produir-se per renúncia o abandó.
  
Vuitena. Concessió
  
La beca s'adjudicarà mitjançant una resolució de la consellera de Benestar Social, a la vista de la proposta de la comissió avaluadora, en el termini màxim d'un mes a partir l'endemà de la finalització de presentació de sol·licituds, la no resolució adjudicant dins del termini establit anteriorment produirà l'efecte de la desestimació presumpta de les sol·licituds presentades.
  
La resolució de concessió es notificarà als interessats i serà publicada en el Diari Oficial de la Generalitat Valenciana.
  
Deu. Obligacions, incidències i tutoria dels becaris
  
La beca és incompatible amb el gaudi de qualsevol altra beca o ajuda que pogueren concedir-se per la mateixa o semblant activitat. La infracció d'aquesta regla deixarà sense efecte la beca.
  
La condició de becari no genera cap relació laboral ni administrativa amb la Generalitat Valenciana.
  
El becari, si s'escau, haurà de presentar la documentació acreditativa del compliment de les seues obligacions fiscals i amb la Seguretat Social, i a més a més la documentació acreditativa de tenir cobertura sanitària.
  
La consellera de Benestar Social, resoldrà les incidències que es produïsquen durant el període de gaudi de la beca i podrà deixar-la sense efecte, amb audiència prèvia a l'interessat, en cas d'incompliment de les seues obligacions per part del becari o quan no realitzara l'activitat que va en motivar la concessió o deixara de reunir els requisits exigits.
  
El cap del Gabinet de Premsa de la consellera de Benestar Social ordenarà les activitats i establirà la dedicació dels becaris segons els criteris dels seus serveis i mitjans.
  
Davant de les incidències, renúncies, abandons o incompliments que deixen vacant una beca, es procedirà a ocupar-la segons l'ordre establit en la borsa de reserva que resulte del procés de selecció.
  
ANNEX II
  
(Nom) ... amb domicili a ... carrer ... número ..., amb document nacional d'identitat número ... expedit a ... data ..., telèfon ..., en el meu nom, coneixent l'ordre publicada en el DOGV número ... de data ..., per la qual la Conselleria de Benestar Social convoca una beca per a la realització de pràctiques professionals en la Conselleria de Benestar Social, i també les condicions establides en les bases, em compromet a acceptar-les, a assistir i a participar plenament en els programes de treball que siguen establits, en cas de ser adjudicatari, i declare que totes les dades personals, acadèmiques i professionals assenyalades en l'escrit són certes, i adjunte la següent documentació:
  
- Fotocòpia compulsada del document nacional d'identitat.
  
- Currículum.
  
- Fotocòpia compulsada del títol acadèmic.
  
- Declaració jurada de no estar gaudint de qualsevol altra beca o ajuda que pogueren concedir-se per la mateixa o semblant activitat.
  
- Altres documents que acrediten la possessió de títols, cursos, seminaris, conferències, mèrits docents, d'investigació, etc. o professionals que s'adjunten.
  
SOL·LICITA: Que es tinga per admesa aquesta instància amb la seua documentació a l'efecte d'allò que s'ha establit en la convocatòria de beques.
  
València, ... de ... de 1999
  
Firma de l'interessat/da